Comisia de avizare a adunărilor publice a încuviințat organizarea de noi proteste la Sibiu, în primele trei seri ale acestei săptămâni.

Comisia s-a întrunit în urma cererii depusă de sibienii Doru Apostol și Antonie Lăzureanu, cei care au solicitat și avizarea protestelor de la începutul acestui an. „În cererea de avizare am estimat între 3.000 și 5.000 de participanți. Am solicitat avizarea unui protest prin marș cu privire la modificarea legilor Justiției, «revoluției fiscale» și a iminenței grevei generale. Cererea a fost aprobată, avizul urmând a fi redactat în următoarele ore“, a declarat Doru Apostul pentru Turnul Sfatului.

Pentru fiecare din serile de 6, 7 și 8 noiembrie, locul de întâlnire a fost stabilit în Piața Mare, de la ora 18:00. De aici se va porni în marș, autorizat a urma traseul Piața Mare – Nicolae Bălcescu – Piața Unirii – Calea Dumbrăvii – bulevardul Mihai Viteazul cu întoarcere la sensul giratoriu de la intersecția cu strada Rahovei.

Peste 2.000 de sibieni au participat, duminică, la un prim protest din această toamnă, protest îndreptat împotriva Executivului.

Citește aici mai multe detalii despre protestul de aseară.